**Критеријуми за стицање статуса истакнутог стручњака у култури у области научноистраживачке и едукативне делатности у култури**

**Члан 12.**

(1) Критеријуми за стицање статуса истакнутог стручњака у култури у области научноистраживачке и едукативне делатности у култури јесу:

- да се професионално бави научно-истраживачким радом и едукацијом у области хуманистичких дисциплина, теорије, историје и критике уметности примењујући високе стручне стандарде,

- да је као аутор осмислио и реализовао већи број сложених и целовитих пројеката (радова) и/или програма у области хуманистичких дисциплина, теорије, историје и критике уметности,

- да је аутор монографија или већег броја научно-истраживачких или теоријско-стручних радова објављених у домаћој и/или међународној, стручној и/или научној периодици у области хуманистичких дисциплина, теорије, историје и критике уметности,

- да се професионално бави едукацијом из области хуманистичких дисциплина, теорије, историје и критике уметности,

- да је стручни рад пропраћен позитивним оценама стручне јавности у одговарајућим монографијама, зборницима и стручним периодичним публикацијама (консултован, презентован, цитиран),

- да је учествовао у већем броју домаћих и/или међународних научних и/или стручних скупова са ауторским радовима из области хуманистичких дисциплина, теорије, историје и критике уметности,

- да је својим радом дао значајан допринос унапређењу методологије у области хуманистичких дисциплина, теорије, историје и критике уметности,

- да је за изузетан допринос унапређењу струке награђен неком од награда домаћих и/или међународних струковних удружења, организација и институција.

(2) Научна биографија стручњака у овој области треба да садржи:

- велики број објављених радова у домаћој и иностраној стручној литератури који представљају допринос развоју хуманистичких дисциплина, теорије, историје и критике уметности,

- објављене значајне монографије из области уметности и хуманистичких дисциплина,

- учешће са излагањем на значајним домаћим и међународним стручним скуповима,

- руковођење значајним домаћим и међународним пројектима из области хуманистичких дисциплина, теорије, историје и критике уметности.